Jẽdebara bꞌasia Bedꞌeata, maʉ̃ Bedꞌeara Daizeze ũme bꞌasia, Bedꞌeara Daizeze basia.
Izhira jẽde wedꞌauba Daizeze ũme bꞌasia.
Izhikꞌareuba Daizezebara ne jõma osia, izhikꞌareuba obʉrʉ ẽãrã miã kꞌãrẽsidꞌa o ẽbasia.
Izhira dazhi bꞌʉ kꞌarra, mawũã dazhi bꞌʉ kꞌarrata Daizezedꞌebema kꞌawuabiga bꞌʉba zhãrãĩta ʉ̃nata bꞌʉa.
Izhira ʉ̃nata pãrĩguadꞌe ʉ̃na bꞌʉa, izhira pãrĩguabara kia ẽã.
Iabꞌa bꞌasia Daizezeba zokꞌadꞌata, maʉ̃ Juan Burukꞌoemiã abazhidꞌa.
Maʉ̃ zesia ʉ̃nanebemata jarakꞌaita, aramaʉ̃ne jõmaʉ̃ba ĩjãnamarẽã izhidꞌeba.
Juan ʉ̃nata bꞌa ẽbasia, awuarabʉrʉ bꞌasia ʉ̃nanebemata jarakꞌaita.
Wãrĩnu ʉ̃nabara Daizezedꞌebema kꞌawuabiga bꞌʉba zhãrã jõma ʉ̃nabi bꞌʉra zeita bꞌasia naʉ̃ ẽjũãẽna.
Maʉ̃ ʉ̃narã naʉ̃ ẽjũãne bꞌasia, ẽjũãrã Daizezebara izhikꞌareuba osia, mawũãmina ẽjũãne bꞌebara ũdukꞌawadꞌa ẽbasia.
Izhidꞌerãma zesia, mawũãmina izhidꞌerãbara bia edadꞌa ẽbasia.
Mawũãmina izhita bia edadꞌapeadꞌara, izhidꞌebemata ĩjãnapeadꞌara Daizeze warrarãta duanebisia.
Mawũã Daizeze warrarãta duanebi ẽbasia beubari bꞌeba todꞌadꞌeba, awuarabʉrʉ zhi warrarãta duanebisia Daizezeba.
Bedꞌeara Beubari Bape dazhirãne edꞌa bꞌasia, kʉãgꞌaba bira bꞌʉba kꞌawuabiga bꞌasia Daizezedꞌebema wãrãta. Daibara ũdusidꞌa izhira zhi zromata, zhi Warra abꞌa bꞌʉta zhi zroma basia zhi Zezedꞌeba.
Juanbara izhidꞌebemata mawũãsia: Naʉ̃ jarabʉrʉta mʉãrã mawũãsia: Mʉ tẽã urura mʉ audre zhi zroma mʉ nawedꞌa bꞌadꞌaba.
Izhi bꞌʉdꞌebema biaba dazhirã jõma bia erunʉmʉã, aramaʉ̃ne bia erunʉma tau ẽã.
Daizezebara izhi ũrãgꞌara diasia Moisédꞌeba, mawũãmina izha zhãrã kʉãgꞌa bꞌʉra izhidꞌebemata wãrĩnurã dajada nʉmesia Jesucristodꞌeba.
Daizezera miõba ũdukꞌa, mawũãmina zhi Warra abꞌa bꞌʉta zhi Zeze ũme bꞌʉba dazhirãã kꞌawuabisia sãwũã bꞌʉta.